ગુજરાતના વહીવટી તંત્રમાં બદલીઓની મોસમ આવી રહી છે. રાજ્યના વિવિધ જિલ્લાઓમાં કલેક્ટરો, ડીડીઓ, વિભાગોના સિનિયર ઓફિસરો તેમજ મહાનગરોના મ્યુનિસિપલ કમિશનરો સહિત જથ્થાબંધ ટ્રાન્સફરો આવી રહી છે. ખાસ કરીને જેમની પાસે વધારાના હવાલા છે તેમને મુક્ત કરવામાં આવશે. રાજ્યના ઉદ્યોગ અને નાણાં વિભાગમાં કાયમી પોસ્ટીંગ કરવાનું બાકી છે. જે વિભાગોમાં બદલી થવાની છે તેમાં નાણાં, ઉદ્યોગ, ઉર્જા, સામાન્ય વહીવટ વિભાગ, આરોગ્ય, સાયન્સ એન્ડ ટેકનોલોજી, ટુરિઝમ અને શ્રમ-રોજગારનો સમાવેશ થાય છે. આ વિભાગોના ઉચ્ચ આઇએએસ અધિકારીઓને બદલવામાં આવી શકે છે. સચિવાલયમાં ચર્ચાઇ રહ્યું છે કે અમદાવાદ, સુરત, વડોદરા, રાજકોટ સહિતના શહેરોમાં મ્યુનિસિપલ કમિશનરો બદલાઇ શકે છે. 20થી વધુ જિલ્લા કલેક્ટરોની યાદી પણ બનાવવામાં આવી છે. મુખ્યમંત્રી વિજય રૂપાણી આઇએએસની જેમ આઇપીએસ અને આઇએફએસ ઓફિસરોના હાલના પોસ્ટીંગમાં પણ ફેરફારો કરી શકે છે. જે ઓફિસરો ત્રણ કે તેથી વધુ વર્ષથી એક જ વિભાગમાં ફરજ બજાવતા હોય તેમની યાદી પણ બનાવવામાં આવી છે.